Pred prvu gay paradu u Hrvatskoj (26/6/02) - 2002-06-26
"Ovo je prilika da društvo pokaže koliko je tolerantno" - izjavio Dorino Manzin, predsjednik udruge homoseksualaca Iskorak
Christopher Street Day ovog će se lipnja po prvi put obilježiti i u Hrvatskoj. Prva hrvatska gay parada održat će se u Zagrebu, u subotu 29. lipnja. Prvim javnim okupljanjem zagrebačka homoseksualna zajednica dignut će svoj glas protiv diskriminacije na osnovi seksualne orijentacije. , organiziraju udruge “Iskorak” i “Kontra”. Dorino Manzin, predsjednik “Iskoraka” očekuje oko 200 ljudi koji će jednosatnom paradom središtem Zagreba izraziti svoje pravo na spolnu različitost. “Ovo je prilika da društvo pokaže koliko je tolerantno,” izjavio je Manzin za Glas Amerike. Prema nedavnom istraživanju kojeg je proveo tjednik gay paradi protivi se 58 posto Hrvata. "To i nije tako visok postotak za duboko konzervativno i homofobično drustvo u kojem Crkva ima značajnu ulogu,“ kaže 22-godisnji homoseksualac iz Dalmacije s kojim smo razgovarali u jednom zagrebačkom klubu. Ne želi otkriti identitet jer njegova obitelj ne zna da je gay, a vjeruje da zbog straha od reakcije okoline nikad ne bi prihvatili njegovu homoseksualnost. Pred jedinim je izborom kojeg ima – biti iskren ili skrivati. "Skrivati znaci zivjeti u lazi, a to je strahovit teret” kaže dodajući da bi ga iskrenost mogla stajati veze s majkom, ocem i bratom. "Mogao bih sve izgubiti, a na to nisam spreman“, kaže dok mu 27-godišnji partner, Zagrepčanin, odobrava kimanjem glavom. Šok je bio prva reakcija njegove majke kad je potvrdio njezine sumnje. "Poslije mi je rekla da je bila u fazi kada je pomišljala da digne ruku na sebe. Kad sam joj priznao otišla je kod svećenika i s njim otvoreno razgovarala o tom problemu. On joj je rekao da je to normalna stvar, da nisam manje vrijedan, da je krv krv, da razumije da joj je teško, da to mora sama sa sobom riješiti ali da to nije vrijedno dizanja ruke na sebe. Krio sam zbog nje da je ne povrijedim, to što zna, najveća mi je potpora i najbolja stvar koja mi se mogla dogoditi. Otkad ona zna i otkad je prihvatila daleko mi je lakse," kaže D. pristajući govoriti u mikrofon pod uvjetom da mu ne objavimo ime. Iako je prihvatila njegovu homoseksualnost njegova majka i dalje je taji od očuha, a brine kako bi, kada bi saznali, reagirali rodbina i susjedi. Njih dvojica neće otići na prvu gay paradu, prvi jer će biti kući u Dalmaciji, drugi jer smatra da će najavljenih svega 200 sudionika biti doživljeni kao provokacija u sredini opterećenoj ratnom prošlošću, netolerantnoj i prema nacionalnim manjinama. "Puno ljudi nije se još uvijek spremno izjašnjavati, deklarirati, pojaviti tamo, a među onima koji se pojave biti će jedan postotak onih koji su straight, ali su toleranti, liberalni i podržavaju nas," kaze D., 27-godisnji konobar u jedinom klubu u Zagrebu iz kojeg će u subotu gay-život nakratko isplivati u javnu sferu. Homoseksulane udruge “Iskorak” I “Kontra” nedavno su vladi uputile prijedloge za promjenu obiteljskog zakona tražeći legalizaciju homoseksualnih brakova s pravom usvajanja djece. Predložili su ozakonjivanje izvanbračne istospolne zajednice i definiranje braka kao zajednice dviju osoba. Prijedloge su u parlamentu žestoko kritizirali zastupnici desnih stranaka dijagnosticirajuci homoseksualnost "bolescu i frustracijom dekadentnog zapadnog društva“. "Brak da, zapravo zajednica upravo zbog tih pravnih stvari, znači ako se on razboli da mogu biti pored njega, da imamo ista prava kao i osobe u heteroseksualnom braku u pogledu uzdrzavanja, nasljeđivanja mirovinskog i zdravstvenog osiguranja“, kaze D. “Ali što se djece tiče”, dodaje,”djeca moraju imati oca i majku jer svako imaju svoju ulogu“. Zagrebačka policija potvrdila je da je izdala dozvolu za održavanje gay parade. Osim policije osiguravat će je zaštitari koje su angažirali organizatori. Zagrebački skinheadski najavili su da će je pokušati spriječiti, a u Zagrebu su se pojavili leci koji pozivaju na bojkot skupa.